  Виталий Пронин Туэ удмурт кылъя ОГЭ сётоз 551 дышетскись, удмурт литературая - 14Шаерысьтымы 9-тӥ классын дышетскисьёс анай кылъя но литературая экзамен сётыны мылкыд каро. Кылем арысен 9-тӥ классын дышетскисьёс 2 интые 4 экзамен сёто. Математика, ӟуч кыл борды эшшо кыксэ асьсэос быръё. Соин валче луэ анай кылэз но литератураез сётыны. Дышетонъя но наукая министерствоысь йӧскалык дышетонъя секторысь валтӥсь специалистлэн Надежда Ямаевалэн верамезъя, 2016-тӥ арын шаерысьтымы удмурт кылъя экзамен 344 пинал сётӥз, нош удмурт литературая - 22. Анай кылэз но литератураез тросгес бырйизы Пичи Пурга, Эгра, Можга но Шаркан ёросъёсын. - Нылпиос ӟеч дасясько экзаменлы - вера Надежда Ямаева. - Кылем арын анай кылъя но литературая экзаменэз «2»-лы сётӥсьёс ӧй вал. «4» но «5» басьтӥзы 86,34 процентэз нылпиос, нош удмурт литературая - 72,73 процентэз. Туэ ар понна удмурт кылъя экзамен сётыны мылкыд кариз 551 дышетскись, удмурт литературая - 14. Оскисько, нылпиос озьы ик ӟеч тодон-валанзэс возьматозы шуыса. Экзаменлы ужъёсыз дася элькун комиссия. Со котькуд ар выльысь кылдытӥське. Отчы пыро шаерысьтымы валтӥсь тодосчиос, дышетӥсьёс. - Анай кылъя но литературая экзамен ортче пӧртэм амалъёсын, пусъе Надежда Ямаева. - Туэ пиналъёс ОГЭ сётыны таӵе луонлыкъёсты бырйизы: удмурт кылъя - диктант, грамматической ужен диктант, изложение, билетъёсъя, нош удмурт литературая - сочинение, билетъёсъя. Наталия Самсонова  